REGOLAMENT TAL-KUMMISSJONI (KE) Nru 552/2008
tas-17 ta’ Ġunju 2008
li jemenda r-Regolamenti (KE) Nru 2430/1999, (KE) Nru 2380/2001 u (KE) Nru 1289/2004 fir-rigward tat-termini ta’ l-awtorizzazzjonijiet ta’ ċerti addittivi għall-użu fin-nutriment ta’ l-annimali
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fin-nutriment ta’ l-annimali (1), u b’mod partikolari l-Artikolu 13(3) tiegħu,
Billi:
(1)
Alpharma (Belgium) BVBA ressqet applikazzjoni skond l-Artikolu 13(3) tar-Regolament (KE) Nru 1831/2003 fejn tipproponi li tibdel l-isem tad-detentur ta’ l-awtorizzazzjoni fir-rigward tar-Regolamenti tal-Kummissjoni (KE) Nru 2430/1999 (2), (KE) Nru 2380/2001 (3) u (KE) Nru 1289/2004 (4). Dawn ir-Regolamenti jawtorizzaw l-użu ta’ ċerti addittivi. L-awtorizzazzjonijiet huma marbuta mad-detentur ta’ l-awtorizzazzjoni.
(2)
Fil-każ ta’ l-addittivi robenidine hydrochloride 66 g/kg (Cycostat 66G) u maduramicin ammonium alpha 1 g/100 g (Cygro 1 %) elenkati fl-Anness I għar-Regolament (KE) Nru 2430/1999 id-detentur ta’ l-awtorizzazzjoni huwa Roche Vitamins Europe Ltd.
(3)
Fil-każ ta’ l-addittivi maduramicin ammonium alpha 1 g/100 g (Cygro 1 %) elenkat fl-Anness għar-Regolament (KE) Nru 2380/2001 u decoquinate 60,6 g/kg (Deccox) elenkat fl-Anness għar-Regolament (KE) Nru 1289/2004 id-detentur ta’ l-awtorizzazzjoni huwa Alpharma AS.
(4)
L-applikant jiddikjara li Alpharma (Belgium) BVBA hija s-suċċessur legali tad-detenturi ta’ l-awtorizzazzjonijiet imsemmija fil-premessi 2 u 3. Flimkien ma’ l-applikazzjoni Alpharma (Belgium) BVBA ssottomettiet dokumenti xierqa li juru li d-drittijiet għat-tqegħid fis-suq ta’ dawk l-addittivi ġew trasferiti lil Alpharma (Belgium) BVBA flimkien ma’ dokumenti ta’ sostenn addizzjonali mid-detenturi oriġinali kif imsemmija f'dawk l-awtorizzazzjonijiet.
(5)
Il-bidla proposta tat-termini ta’ l-awtorizzazzjonijiet hija purament amministrattiva fin-natura tagħha u ma tirrikjedix valutazzjoni mill-ġdid ta’ l-addittivi kkonċernati. L-Awtorità Ewropea għas-Sigurtà fl-Ikel ġiet infurmata bl-applikazzjoni.
(6)
Biex l-applikant jisfrutta d-drittijiet tiegħu għat-tqegħid fis-suq taħt l-isem Alpharma (Belgium) BVBA, hemm bżonn li jinbidlu t-termini ta’ l-awtorizzazzjonijiet.
(7)
Ir-Regolamenti (KE) Nru 2430/1999, (KE) Nru 2380/2001 u (KE) Nru 1289/2004 għandhom jiġu emendati skond dan.
(8)
Huwa xieraq li jiġi stipulat perjodu tranżitorju li matulu l-ħażniet eżistenti jkunu jistgħu jintużaw kollha.
(9)
Il-miżuri stipulati f'dan ir-Regolament huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
1. Fl-Anness I għar-Regolament (KE) Nru 2430/1999, fil-kolonna 2 ta’ l-annotazzjoni għal E 758 u E 770, il-kliem “Roche Vitamins Europe Ltd” qed jinbidlu bil-kliem “Alpharma (Belgium) BVBA”.
2. Fl-Anness għar-Regolament (KE) Nru 2380/2001, fil-kolonna 2 ta’ l-annotazzjoni għal E 770, il-kliem “Alpharma AS” qed jinbidlu bil-kliem “Alpharma (Belgium) BVBA”.
3. Fl-Anness għar-Regolament (KE) Nru 1289/2004, fil-kolonna 2 ta’ l-annotazzjoni għal E 756, il-kliem “Alpharma AS” qed jinbidlu bil-kliem “Alpharma (Belgium) BVBA”.
Artikolu 2
Il-ħażniet eżistenti li huma konformi mad-dispożizzjonijiet applikabbli qabel id-dħul fis-seħħ ta’ dan ir-Regolament jistgħu jibqgħu jitqiegħdu fis-suq u jintużaw sat-30 ta’ Settembru 2008.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 17 ta’ Ġunju 2008.